ET Euroopa Liidu Teataja C 291/19

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2016/C 291/10)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

MUUDATUSE HEAKSKIITMISE TAOTLEMINE KOOSKÕLAS MÄÄRUSE (EL) nr 1151/2012 ARTIKLI 53 LÕIKE 2 ESIMESE LÕIGUGA

„ACEITE DE TERRA ALTA”/„OLI DE TERRA ALTA”

ELi nr: ES-PDO-0105-01382 – 5.10.2015

KPN ( X ) KGT ( )

1. Taotlejate rühm ja õigustatud huvi

Consejo Regulador de la DOP Aceite de Terra Alta (KPNi „Aceite de Terra Alta” reguleeriv asutus) C/Povet de la Plana, s/n 43780 Gandesa TARRAGONA ESPAÑA Tel +34 977420474 Veebileht: www.dopoliterraalta.com E-post: info@dopoliterraalta.com

Kaitstud päritolunimetuse „Aceite de Terra Alta” reguleeriv asutus koosneb kõigist KPNiga „Aceite de Terra Alta” või „Oli de Terra Alta” hõlmatud õli tootjatest ja valmistajatest ning tal on seega õigustatud huvi muutmistaotluse esitamiseks.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☒ Tootmismeetod — ☐ Seos piirkonnaga — ☒ Märgistus — ☒ Muu (pakendamine, kontrolliasutus ja logo)

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline. — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Toote kirjeldus

Toote kirjeldus on läbi vaadatud ja seda on täiustatud lähtuvalt andmetest, mis on saadud viimase kümne aasta jooksul tehtud analüüside ja degusteerimiste tulemusel, samuti lähtuvalt muudatustest õlide organoleptilise hindamise meetodites. Täpsemalt tehakse järgmised muudatused.

— Organoleptilised omadused Jäetakse välja välimust kirjeldav sõna „hägususeta”, kuna tegemist on omadusega, mis kuulub endastmõistetavalt mõiste „läbipaistev” juurde. Toote värvuse kirjeldust täiendatakse teabega toote värvuse kohta õli turustusaasta alguses. Maitse ja aroomi osas täpsustatakse toote puuviljalisuse muutumist turustusaasta jooksul. Samuti ajakohastatakse toote hindamise tulemust väljendavaid parameetreid vastavalt rahvusvahelise oliivinõukogu neitsioliiviõlide organoleptilise hindamise meetodile, nagu nähakse ette kehtiva Euroopa määrusega, milles käsitletakse oliiviõlide omadusi ja nende analüüsimeetodeid. Kõnealune ajakohastus hõlmab degusteerimiskomisjoni miinimumpunktide asendamist puuduse mediaani (Md), puuviljalisuse mediaani (Mf) ning omaduste „terav” ja „mõru” maksimaalse intensiivsuse puhul. Samuti vaadatakse tehtud degusteerimiste põhjal läbi viited aroomis esinevatele mandli- ja pähklinootidele. Sellest tulenevalt asendatakse praegune organoleptilisi omadusi käsitlev tabel: „Välimus Puhas, läbipaistev, hägususeta Värvus Kollane, mille toon ulatub kahvatukollasest sügava kuldkollaseni Maitse Hea maitse, turustusaasta alguses puuviljaline ja hiljem kergelt magus. Mandlit ja toorest pähklit meenutavad aroominoodid Degusteerimiskomisjoni miinimumpunktid 6,5 ” järgmise tabeliga: „Välimus Puhas, läbipaistev Värvus Turustusaasta alguses roheline või rohekaskollane, hiljem kollane, mille toon ulatub kahvatukollasest sügava kuldkollaseni Maitse Hea maitse, keskmise tugevusega kuni tugev puuviljamaitse, turustusaasta jooksul võib maitse muutuda magusamaks ja kergelt puuviljaliseks. Aroominoodid, mis võivad meenutada mandlit ja/või pähklit Puuduse mediaan (Md) 0 Puuviljalisuse mediaan (Mf) ≥ 2,5 Mõruduse mediaan ≤ 6 Teravuse mediaan ≤ 6”

— Füüsikalis-keemilised omadused: välja jäetakse näitajad „niiskuse ja lenduvate ainete maksimaalne osakaal” ning „võõrkehade maksimaalne osakaal”, kuna Euroopa õigusnormides, milles käsitletakse oliiviõli ja oliivijääkõli omadusi ja analüüsimeetodeid, ei loeta neid õlide hindamisel kasutatavateks kvaliteedinäitajateks.

Elemendid, mis tõestavad toote pärinemist asjaomasest piirkonnast

Kõnealust punkti soovitatakse lihtsustada ja struktureerida, et kohandada seda kehtivate jälgitavus- ja kontrollisüsteemidega ning kõige hiljutisemate spetsifikaatide sõnastusega. Välja jäetakse ka viide „saatekirjale”, mis pidi kaasas olema iga „kaitstud õli saadetisega”, kuna toote jälgitavust on võimalik tagada muude süsteemidega.

Sellest tulenevalt soovitatakse asendada spetsifikaadi punkti „Elemendid, mis tõestavad toote pärinemist asjaomasest piirkonnast” praegune sõnastus:

„Kontrollimine ja tõendamine Need on põhilised vahendid toote päritolu tõendamiseks, mis hõlmavad järgmisi toiminguid. Pressimisettevõtetesse jõuavad loa saanud sortidesse kuuluvad oliivid, mis pärinevad reguleeriva asutuse istandusregistris registreeritud ja selle asutuse kontrollitavatest istandustest. Oliivid purustatakse ja õli pressitakse tootmispiirkonnas asuvates ettevõtetes, mis on kantud reguleeriva asutuse peetavasse õliveskite registrisse. Saadud õli hinnatakse vastavalt spetsifikaadis kehtestatud hindamissüsteemile ning seda hoitakse ja pakendatakse reguleeriva asutuse peetavasse registrisse kantud pakendamis- ja turustamisettevõtetes, mis asuvad määratletud piirkonnas. Saadud õli analüüsitakse füüsikalis-keemiliste ja organoleptiliste meetoditega ning üksnes õli, mis on edukalt läbinud kõik kontrollitoimingud, pakendatakse ja turustatakse kaitstud päritolunimetuse all. Pakendile kantakse märgis, lisamärgis või reguleeriva asutuse antud nummerdatud kvaliteeditunnus. Reguleeriva asutuse poolt pakendamisettevõttele antavate märgiste arv sõltub põllumajandustootja poolt pakendamisettevõttele antud toote hulgast ning toote turustamiseks kasutatavate pakendite suurusest. Kõnealuse kaitstud päritolunimetusega hõlmatud õli hulgisaadetistega, mis liiguvad registreeritud ettevõtjate vahel ja mille puhul soovitakse säilitada sertifikaati, peab olema kaasas reguleeriva asutuse väljastatud saatekiri kujul, mille määrab kindlaks nimetatud asutus.”

järgmise sõnastusega, mis on jagatud kolmeks punktiks: „Jälgitavus”, „Registreeritud ettevõtjate enesekontroll” ning „Kontrollimine ja tõendamine”:

„Jälgitavus Kõigis tootmis-, valmistamis- ja pakendamisetappides tagatakse jälgitavus, mis võimaldab kontrollida KPNiga õli päritolu. Toote spetsifikaadi korrektse jälgitavuse ja kontrollimise tagamiseks tuleb luua: tootjate ja nende maatükkide register; õliveskite register; pakendajate ja turustajate register. Registreeritud ettevõtjate enesekontroll Registreeritud ettevõtjad peavad enesekontrolli registrit, mille eesmärk on tõendada, et nad järgivad tootespetsifikaadi nõudeid. Kõnealuse enesekontrolli minimaalne sisu on määratletud kvaliteedijuhtimise juhendis. Kontrollimine ja tõendamine KPNi suhtes teeb kontrolle sertifitseerimisasutus, kes kontrollib registreeritud ettevõtjate enesekontrollisüsteeme ja jälgitavussüsteemi ning tootmisprotsessi ja valmistoodet. Kontrollid põhinevad korrapärastel ülevaatustel, dokumentide (registriraamatud) läbivaatamisel ja pakendatud õli kvaliteedi kontrollil. Kui käesoleva tootespetsifikaadi nõuded ei ole täidetud, ei tohi õli KPNi „Aceite de Terra Alta” või „Oli de Terra Alta” all turustada.”

Tootmismeetod

— Jäetakse välja nõue transportida oliive õliveskitesse õhuaukudega kastides, arvestades, et kuna korjamise ja transportimise süsteemid arenevad, ei ole vaja neile piiranguid seada, tingimusel et oliive säilitatakse tervetena.

— Välja jäetakse ka nende puude miinimumvanus (viis aastat), millelt oliivid peavad pärinema, sest tänu uutele istutamis- ja kasvatamismeetoditele võib puude viljakandvus olla optimaalne juba enne nimetatud vanust.

Märgistus

Lisatakse nõue sõnade „Kaitstud päritolunimetus” („Denominación de Origen Protegida”) või akronüümi „KPN” („DOP”) lisamiseks registreeritud nimetuse kõrvale kooskõlas kehtivate õigusnormidega.

Muu

— Pakendamine: jäetakse välja päritolukohas pakendamise piirang, kuna pakendamist määratletud geograafilises piirkonnas ei peeta hädavajalikuks, sest praeguse jälgitavus- ja kontrollisüsteemiga on võimalik tagada kaitstud toote kvaliteet. Sellest lähtuvalt on kohandatud spetsifikaadi kõiki punkte, mida see muudatus mõjutab. Need punktid on järgmised: — „Geograafiline piirkond”: lause „Valmistamis- ja pakendamispiirkond on sama mis tootmispiirkond” asendatakse lausetega „Valmistamispiirkond on sama mis tootmispiirkond. Pakendamine ei pea tingimata toimuma määratletud geograafilises piirkonnas.”, et jätta välja päritolukohas pakendamise piirang. — „Elemendid, mis tõestavad toote pärinemist asjaomasest piirkonnast”: jäetakse välja viited pakendamisele geograafilises piirkonnas. — „Tootmismeetod”: jäetakse välja kolm järgmist lõiku, milles põhjendatakse, miks peab kaitstud õli kogu tootmisprotsess (sh pakendamine) toimuma geograafilises piirkonnas: „Kogu protsess alates oliivide tootmisest kuni õli märgistamiseni peab toimuma määratletud geograafilises piirkonnas, et säilitada toote kvaliteet ja tagada protsessi jälgitavus. Kvaliteet: neitsioliiviõli on väga tundlik välistele teguritele, mis põhjustavad muundumisi ja muutusi, mistõttu on seda liiki õli puhul väga oluline, et kogu protsess toimuks ühes ja samas geograafilises piirkonnas. Jälgitavus: kontrollimise ja sertifitseerimise puhul on sertifitseerimisasutuse heaks toimimiseks hädavajalik, et kogu protsess toimuks määratletud geograafilises piirkonnas.” Need lõigud asendatakse järgmise pakendamist käsitleva lõiguga: „Pakendamine ja märgistamine võivad toimuda nii geograafilises tootmispiirkonnas kui ka sellest väljaspool.” — Kontrolliasutus: ajakohastatakse kontrolliasutuse andmeid. — Siseriiklikud nõuded: see punkt jäetakse välja, kuna see ei ole määruse (EL) nr 1151/2012 kohaselt nõutav. — Spetsifikaati lisatakse KPNi „Aceite de Terra Alta”/„Oli de Terra Alta” logo.

KOONDDOKUMENT

„ACEITE DE TERRA ALTA”/„OLI DE TERRA ALTA”

ELi nr: ES-PDO-0105-01382 – 5.10.2015

KPN ( X ) KGT ( )

1. Nimetus(ed)

„Aceite de Terra Alta”/„Oli de Terra Alta”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Tegemist on ekstra-neitsioliiviõliga, mida saadakse liiki Olea europaea L. kuuluva põhisordi „Empeltre” viljadest või selle sordi ja teisejärguliste sortide „Arbequina”, „Morruda” ja „Farga” viljade segust, kasutades mehhaanilisi või muid füüsilisi meetodeid, mis ei muuda õli omadusi ning mille käigus säilivad õlivilja maitse, aroom ja muud omadused.

„Empeltre” on traditsiooniline põhisort, kuna seda kasvatatakse tootmispiirkonnas kõige rohkem.

Päritolunimetusega „Terra Alta” õlil on järgmised omadused.

Organoleptilised omadused:

Välimus Puhas, läbipaistev Värvus Turustusaasta alguses roheline või rohekaskollane, hiljem kollane, mille toon ulatub kahvatukollasest sügava kuldkollaseni Maitse Hea maitse, keskmise tugevusega kuni tugev puuviljamaitse, turustusaasta jooksul võib maitse muutuda magusamaks ja kergelt puuviljaliseks. Aroominoodid, mis võivad meenutada mandlit ja/või pähklit Puuduse mediaan (Md) 0 Puuviljalisuse mediaan (Mf) ≥ 2,5 Mõruduse mediaan ≤ 6 Teravuse mediaan ≤ 6

Füüsikalised ja keemilised omadused:

Maksimaalne happesus (oleiinhappe %) 0,50 Maksimaalne peroksiidarv (mekv O2/kg) 18 K270 maksimum 0,20 K232 maksimum 2,50

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Oliivid tuleb kasvatada ja toode valmistada üksnes punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Õli võib pakendada nii punktis 4 kirjeldatud geograafilises piirkonnas kui ka sellest väljaspool.

Jaemüügiks tuleb õli pakendada kuni 5-liitristesse kehtivatele õigusnormidele vastavatesse pakenditesse.

3.6. Sellise toote märgistamise erieeskirjad, millele registreeritud nimetus viitab

Pakendil peab olema nimetus „Aceite de Terra Alta” (hispaania keeles) või „Oli de Terra Alta” (katalaani keeles) ning sõnad „Kaitstud päritolunimetus” („Denominación de Origen Protegida”) või „KPN” („DOP”) koos kohaldatavates õigusaktides kindlaksmääratud üldandmetega.

4. Geograafilise piirkonna täpne määratlus

Tootmispiirkond koosneb Terra Alta piirkonnast ja Ribera d’Ebre piirkonna mõnest omavalitsusüksusest. Mõlemad piirkonnad asuvad Kataloonia autonoomse piirkonna edelaosas.

Seega koosneb kõnealune geograafiline piirkond järgmistest omavalitsusüksustest:

Terra Alta Ribera d’Ebre Arnes Corbera d’Ebre Pinell de Brai Ascó Batea Gandesa Pobla de Massaluca Flix (kõik tsoonid v.a nr 13, 18, 19, 20 ja 21) Bot Horta de Sant Joan Prat de Comte Riba roja d’Ebre Caseres La Fatarella Vilalba dels Arcs

5. Seos geograafilise piirkonnaga

Kaitstud õlide tootmis- ja valmistamispiirkond vastab Ebro jõe oru lõunaosale. Tulenevalt mitmekesisest pinnamoest ja asjaolust, et tegemist on merest eemal asuva sisemaapiirkonnaga, loetakse piirkonda mäestikukliima ja kontinentaalse vahemerelise kliima üleminekualaks. Piirkonna pinnasele ja kliimale on iseloomulikud kolm järgmist põhitegurit.

— Kõrgus merepinnast: tegemist on merepinnast keskmiselt 400 meetri kõrgusel asuva platooga, mis koosneb väheviljakatest lubjarohketest muldadest.

— Looduslikud piirded: piirkonnas ühinevad kolm mäeahelikku: Pàndols ja Cavalls, mille maksimaalne kõrgus on 700 meetrit, ning põhja pool kõrgeim mäeahelik Els ports de Beseit, mille tipud ulatuvad 1 400 meetri kõrguseni. Selle tulemuseks on eripärase pinnamoega ja erilise mikrokliimaga piirkond, kus valitseb äärmuslike temperatuuride, suurte temperatuurikõikumiste ja põuaste suvedega kontinentaalne vahemereline kliima.

— Tuuled: lisaks sellele ja samuti tulenevalt sellest on väga suur tähtsus piirkonnale iseloomulikel tuultel; seda mitte nende intensiivsuse tõttu (mis ei ole liiga suur), vaid nende oliivikasvatust soodustava rolli tõttu. Tuultest väärivad märkimist kaks tähtsamat, millele on piirkonnas antud oma nimed: Garbinada ja Cerç.

KPNiga kaitstud õlile annab eripära põhiline oliivisort „Empeltre”. Tegemist on kohaliku traditsioonilise sordiga, mida hinnatakse viljade suure õlisisalduse ja nendest saadava õli suurepärase kvaliteedi pärast. Kõnealuse sordi ainus looduslik leviala on kogu Ebro jõe org ja Baleaarid. KPNi „Aceite de Terra Alta” või „Oli de Terra Alta” geograafiline piirkond vastab konkreetsemalt nimetatud oru lõunaosale. Sort on täielikult kohanenud KPNi tootmispiirkonna pinnase- ja kliimatingimustega, sest see ei ole piirkonda toodud hiljuti, vaid see on sündinud loodusliku valiku käigus ning tulemuseks on tugev sort, mis on kohanenud väheviljaka mullaga ning on vastupidav põuale ja külmale. Seega on tegemist Terra Alta piirkonna traditsioonilise põhisordiga, mis on mõnes paigas lausa ainus kasvatatav õlipuusort. „Empeltre” on Terra Alta piirkonnas sedavõrd oluline ja ainulaadne õlipuusort, et see on puukoolides tuntud ka Terra Alta nime all.

Kõrgus merepinnast, piirkonna pinnamoodi kujundavad looduslikud piirded ja tuuled loovad erilise mikrokliima, mis mõjutab otseselt õlipuude bioloogilist tsüklit ning sellest tulenevalt ka nende vilju ja nendest saadavat õli.

Kui rääkida täpsemalt tuultest, siis edelatuul Garbinada toob oliivikasvatuseks vajalikku niiskust, külm ja kuiv loodetuul Cerç aga hoiab tänu oma omadustele ja sagedusele ära paljud taimeterviseprobleemid (nt seenhaigused). See aitab õli toorainel hästi küpseda ja nii jõuavad oliivid õliveskitesse suurepärases seisukorras.

Ajalooliselt on õlil „Aceite de Terra Alta” või „Oli de Terra Alta” pikad traditsioonid, sest Terra Alta piirkonnas peetakse oliivikasvatuse alustajateks araablasi. 1192. aastal, mil piirkond läks araablaste võimu alt kristlaste kätte, oli õli valmistamine seal juba üheks põllumajanduse alustalaks (Cartes de Poblament de Gandesa, 1992). Nagu kinnitab ka Antoni Mascaró oma raamatus „Mis memorias” (1948), kasvatati Terra Alta Batea omavalitsusüksuses 1787. aasta paiku kõige rohkem õlipuid, millele järgnesid teravili ja viinapuud. Nimetatud teosest võib lugeda, et „[…] õlisaak, mis annab sellele maale püsiva jõukuse, ulatus sel aastal 21 000 kannuni, igaühe kaaluks 38 naela, mis teeb hispaania mõõtühikutes (arrobas) 31 920 […]”. See tähendab, et piirkonnas, kus elas tol ajal vähem kui 1 000 inimest, toodeti 350 tonni õli, mis vastab umbes 1 800 tonnile oliividele. See annab ettekujutuse sellest, kui oluline õlitootmine selles piirkonnas 18. sajandil oli. 19. sajandil oli õlitootmine jätkuvalt tähtsal kohal ja oliivikasvatus võttis enda alla praegusest Terra Alta piirkonnast palju suurema osa kui tänapäeval („Diccionario Geográfico-Estadístico-Histórico de España”, Pascual Madoz, 1847). Ka viimati nimetatud autor kiidab õli kvaliteeti ja ütleb Gandesa piirkonnale viidates, et „[…] sellel maal toodetakse rohkesti peenemaitselist õli, nisu, rukist […]”.

Niisiis võimaldab geograafilise piirkonna oliivide looduslik valik, mille tingivad looduslikud tegurid, ning oliivide sobivus õli valmistamiseks ja piirkonna pikk õlitootmistraditsioon (mis on seotud kõigi oliivikasvatuse ja õlitootmise etappidega alates maaharimisest optimaalse küpsusastmega oliivide korjamise ja õli valmistamiseni) saada maksimaalselt kvaliteetset hea maitsega õli, mida iseloomustavad meeldiv puuviljasus ning mandlit ja/või pähklit meenutavad aroominoodid.

Viide spetsifikaadi avaldamisele

(Määruse artikli 6 lõike 1 teine lõik)

http://gencat.cat/alimentacio/pliego-aceite-terra-alta

(1) ELT L 343, 14.12.2012, lk 1.